Broj: 711-I-1692-M-148/23-02-17

Zagreb, 25. kolovoza 2023.

**SARA CARIĆ**

**vršiteljica dužnosti ravnatelja Lučke uprave Rovinj do 14. srpnja 2023.**

**Predmet: mišljenje na zahtjev obveznika Sare Carić**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 23. kolovoza 2023. pod brojem 711-U-6687-M-148/23-01-27 zaprimilo zahtjev za mišljenjem koji je podnijela Sara Carić, vršiteljica dužnosti ravnatelja Lučke uprave Rovinj do 14. srpnja 2023.

U podnesenom zahtjevu navodi kako je imenovana na navedenu dužnost 1. svibnja 2023. do imenovanja ravnatelja po javnom natječaju. Nadalje navodi da je temeljem provedenog javnog natječaja 14. srpnja 2023. imenovan ravnatelj Lučke uprave Rovinj te da se nije na isti prijavila. slijedom čega traži mišljenje je li obvezna podnijeti imovinsku karticu s obzirom da je dužnost vršiteljice dužnosti ravnatelja Lučke uprave Rovinj obnašala od 1. svibnja 2023. do 14. srpnja 2023.

U dodatnom zahtjevu zaprimljenom 23. kolovoza 2023. pod brojem 711-U-6688-M-148/23-03-27 navodi da je 21. kolovoza 2023. zaprimila zaključak da podnese imovinsku karticu povodom obnašanja navedene dužnosti, te da je Povjerenstvo dalo mišljenje M-373/23 od 2. rujna 2022. u kojem se navodi da vršitelj dužnosti ravnatelja Lučke uprave Novalja nije obveznik podnošenja imovinske kartice.

Uvidom u Registar obveznika, utvrđeno je da je Sara Carić u 1. svibnja 2023. do 14. srpnja 2023. obnašala predmetnu dužnost te da potom nije obnašala bilo koju drugu dužnost iz članka 3. ZSSI-a, kojim je propisan krug obveznika tog Zakona.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 21. sjednici održanoj 23. kolovoza 2023. daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Stoga Povjerenstvo zaključuje da je vršitelj dužnosti ravnatelja Lučke uprave Rovinj obveznik u smislu odredbe članka 3. stavka 1. podstavka 60. ZSSI-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja ove ustanove primjenjuju odredbe tog Zakona.

Međutim, iz predmetnog zahtjeva za mišljenje proizlazi da je u konkretnom slučaju u smislu odredbe članka 43. Zakona o ustanovama Sara Carić imenovana na funkciju vršiteljice dužnosti ravnatelja Lučke uprave Rovinj kako bi se osigurao kontinuitet u radu ustanove do imenovanja ravnatelja ustanove po redovitoj proceduri u javnom natječaju.

Imajući u vidu okolnost da je Sara Carić na funkciju vršiteljice dužnosti ravnatelja Lučke uprave Rovinj imenovana privremeno do imenovanja ravnatelja Lučke uprave Rovinj po javnom natječaju na koji se nije prijavila, nakon čega je imenovan novi ravnatelj ove ustanove koji je stupio na dužnost te je ista u primjerenom roku od imenovanja iz članka 8. stavka 1. ZSSI-a prestala obnašati dužnost vršiteljice dužnosti, Sara Carić povodom njezina obavljanja Povjerenstvu nije dužna podnijeti imovinsku karticu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem maila
2. Objava na internetskoj stranici Povjerenstva
3. Pismohrana